Hari ini 29 tahun yang lalu, satelit pertama negara, MEASAT-1 dilancarkan.

Pada 1993, PM ke-4 Datuk Seri (Tun) Dr. Mahathir Mohamad memulakan polisi menamat monopoli kerajaan terhadap perkhidmatan komunikasi. Hasilnya, tertubuh Binariang Sdn. Bhd. yang diberi geran untuk membangunkan sistem komunikasi satelit pertama negara.

Pada 1994, Binariang menandatangani kontrak dengan Hughes Space & Communications Company (hari ini Boeing Satellite Systems) untuk membina 2 satelit Model 376. Projek tersebut dinamakan “Malaysia East Asia Satellite” atau singkatannya “MEASAT.”

MEASAT-1 dilancarkan ke angkasa lepas tepat jam 7.10 pagi waktu Malaysia 13 Januari 1996 dengan roket Ariane 44L dari tapak pelancar Pusat Angkasa Guiana di Kourou, French Guiana. Ia disiarkan secara langsung ke seluruh negara menerusi TV1 RTM.

Ia turut disaksikan oleh PM Dr. Mahathir di majlis sambutan pelancaran itu di Pusat Dagangan Dunia Putra, PWTC (kini WTC). Pada majlis itu, beliau menyatakan keyakinan bahawa Malaysia boleh mencapai segalanya - “Kalau kita hendak, kita boleh.”

MEASAT-1 diletakkan pada kedudukan tetap di 91.5 darjah Timur. Satelit seberat 1,450kg yang memberi perkhidmatan komunikasi ke Malaysia & negara jirannya itu dikendalikan oleh sepasukan pengendali Malaysia dari pusat kawalan di Gunung Raya, Langkawi.

Satelit tersebut membuka pintu kepada perkhidmatan transmisi telefon & data yang lebih pesat, menyumbang kepada kerancakan perkembangan rangkaian komputer di Malaysia serta penubuhan perkhidmatan TV satelit terus-ke-rumah (DTH), ASTRO.

Pada November 1996, MEASAT-2 pula dilancarkan & ditempatkan pada kedudukan 148 darjah Timur. Sejak kedua-dua satelit itu dilancarkan, Binariang melebarkan armadanya kepada 10 satelit - terbaharu MEASAT-3d yang dilancar pada Jun 2022.

MEASAT 1 kemudian dinamakan semula kepada AFRICASAT-1 pada Januari 2010, sebelum dialihkan daripada orbitnya & dihantar ke orbit ‘pusara’ pada April 2013 selepas tamat tempoh riwayatnya.

Sumber: Arkib Negara Malaysia, Gunter’s Space Page, NASA, Astro AWANI